b'\n_START_ARTICLE_\nHist\xc3\xb2ria de la pizza\n_START_PARAGRAPH_\nL\'origen de la paraula pizza no \xc3\xa9s clar, apareix citat per primera vegada l\'any 997 en llat\xc3\xad medieval. A N\xc3\xa0pols al segle XVI s\'anomenava pizza a un tipus de galette plana de pa._NEWLINE_En aquell temps la pizza s\'utilitzava com un sistema de prova per saber si la temperatura dels forns era l\'adequada, era un plat de gent pobra que es venia als carrers i no era considerat una recepta de cuina. Abans del segle XVII la pizza es cobria amb una salsa blanca que posteriorment va ser substitu\xc3\xafda per l\'oli, formatge, tom\xc3\xa0quets o peix. El 1843 Alexandre Dumas (pare) va descriure la diversitat d\'ingredients posats a sobre de la massa de pizza. El juny de 1889, per tal d\'honorar la reina consort d\'It\xc3\xa0lia, Margarida de Savoia, el cuiner napolit\xc3\xa0 Raffaele Esposito cre\xc3\xa0 la "Pizza Margarida", una pizza guarnida amb tom\xc3\xa0quets, mozzarella formatge i alf\xc3\xa0brega, que representaven els colors de la bandera italiana. Ell va ser el primer a incorporar formatge a la pizza. La seq\xc3\xbc\xc3\xa8ncia exacta a trav\xc3\xa9s de la qual els gustosos pans plans medievals mediterranis van passar a ser les pizzes actuals no est\xc3\xa0 del tot establerta.\n_START_SECTION_\nOr\xc3\xadgens\n_START_PARAGRAPH_\nEl pa \xc3\xa9s un dels aliments m\xc3\xa9s antics de la humanitat fet des del neol\xc3\xadtic. A Sardenya els arque\xc3\xb2legs han trobat restes d\'un pa de 3.000 anys segurament ja amb llevat. Els grecs antics tenien un pa pla anomenat plakous al qual donaven gustos variats amb ingredients afegits a sobre com plantes arom\xc3\xa0tiques, ceba i all. Tamb\xc3\xa9 es diu que els soldats perses de Darios I el Gran (521-486 aC) fornejaven una mena de pa pla sobre els seus escuts i el cobrien amb formatge i d\xc3\xa0tils, En el primer segle de la nostra era el poeta Virgili, es refereix a un pa pla amb ingredients afegits per sobre. _NEWLINE_Aquests pans plans sobreviuen a la conca del Mediterrani com la "focaccia" d\'origen etrusc. o la "coca" (de Catalunya, Pa\xc3\xads Valenci\xc3\xa0 i les Balears) la "Pita" dels grecs o "Pide" en turc i la "Piadina" a Bolonya. Pans plans similars en altres parts del m\xc3\xb3n s\xc3\xb3n la "Paratha" a l\'\xc3\x8dndia, "Naan" al sud d\'\xc3\x80sia, "Carasau", "Spianata", "Guttiau", "Pistoccu" a Sardenya el "Flammkuchen" a Als\xc3\xa0cia i el "Rieska" a Finl\xc3\xa0ndia.'